送薛氏婦歸絳州
作者：梅堯臣
朝代：宋

paragraphs: 在家勗爾勤，女功無不喜。
既嫁訓爾恭，恭己乃遠恥。
我家本素風，百事無有侈。
隨宜具奩箱，不陋復不鄙。
當須記母言，夜寐仍夙起。
慎勿窺窗戶，慎勿輒笑毀。
妄非勿較競，醜語勿辨理。
每順舅姑心，況逆舅姑耳。
爲婦若此能，乃是儒家子。
看爾十九年，門閫未嘗履。
一朝陟太行，悲傷黄河水。
車徒望何處，哭泣動鄰里。
生女不如男，天親反由彼。